37. schôdza NR SR - 3.deň - A. dopoludnia
Dátum: 2014-09-11
Poslanec: Hlina, Alojz (-)
Druh vystúpenia: Vystúpenie v rozprave

12. Vážená pani predsedajúca, vážený pán minister, vážené kolegyne, kolegovia, ja si môj príspevok, ak dovolíte, rozdelím do dvoch častí, verím, že na veľkú radosť tu prítomných kolegov sa prihlásim aj ústne, a v tejto, v rámci tohto vystúpenia dovoľte uviesť takú ešte technickú poznámku k tomu, čo tu rozprával pán minister, lebo, žiaľ, neviem, s čím to súviselo, hovoril tu, že keď nejaký súdny spor dopadne nejako, tak vy podľa toho zareagujete. Tak ja len teda pre zápis, aby bolo jasné, ja sa s nikým nesúdim. So mnou sa súdi štátny tajomník ministerstva práce, sociálnych vecí, že chce odo mňa 50-tisíc eur, aby som mu zaplatil, lebo som sa údajne dotkol jeho neviem čoho za to, že som povedal, že zastupuje záujmy úžerníkov. Nech si každý spraví názor, aký chce, ja sa chcem tomu sudcovi pozerať do očí a budem sa mu pozerať do očí, keď povie, že mu mám zaplatiť, ja sa mu budem pozerať, ako sa budem pozerať iným ľuďom do očí, keď niekto tú drzosť v sebe nájde, že bude chcieť dať, odo mňa ani korunu, ani euro. Ani korunu, ani euro. Neviem, ako to tu s tým súviselo, pán minister, lebo ten súdny spor neviem, kedy bude. Máte obrovskú moc, henten človek má veľkú moc, ale to asi nestihneme možno toto volebné obdobie, tak neviem, s čím to súviselo, hej? Neviem, s čím súvisí, či štátny tajomník tam je, alebo nie je. Mne je ľúto, že vláda včera nenašla odvahu, vláda Slovenskej republiky včera nenašla odvahu pri výmene štátnych tajomníkov, aby vymenila človeka, ktorý zastupuje záujmy úžerníckej loby v exekutíve, dokázateľne. Slovenská vláda včera zasadala, odvolávala štátnych tajomníkov, ja nekomentujem dôvody, ale jeden tam bol na rane veľmi dlho a je. Len si zoberte tú silu... (Prerušenie vystúpenia predsedajúcou.) Laššáková, Jana, podpredsedníčka NR SR Pán poslanec, rokujeme v skrátenom konaní o poskytovaní vianočného príspevku. Venujte sa téme! Hlina, Alojz, poslanec NR SR Ale, pani podpredsedníčka, to s tým súvisí, úplne organicky. (Prerušenie vystúpenia predsedajúcou.) Laššáková, Jana, podpredsedníčka NR SR Vôbec s týmto nesúvisí. Hlina, Alojz, poslanec NR SR Nenašla, nenašla včera tú odvahu. Tak ako neprešiel návrh na doplnenie programu, aby táto, tento parlament hovoril o prenikaní úžerníkov a úžerníckej loby do exekutívy a ovplyvňovania polície. Dokázateľne. Ja dokázateľne mám prípady, kde ovplyvňujú konanie na súdoch, na polícii a už sú aj vo vláde, vážení, to s tým súvisí. Súvisí s tým aj vianočný príspevok. Pán minister nedal žiaden návrh, ktorý by ochránil vianočný príspevok pred tým, aby cirka, povedzme koľko, to sú desiatky tisíc dôchodcov, ktorí sú v exekučnom konaní, aby ten vianočný príspevok skrátenou cestou nešiel k úžerníkovi. Neochráni, lebo by dostal po ušoch, neochráni, lebo by mu zaklopal Burian na dvere a povedal, že sa niekto bude hnevať, neochráni. Táto vláda sa bála odvolať človeka, ktorý zastupuje úžerníkov, tento minister sa bojí ochrániť dôchodcov, ktorým tu teraz hovorí o ľudskej dôstojnosti, posiela im vianočný príspevok, ktorý sa ku nim nedostane. Nedostane, lebo sa bojí. Lebo tu už vládne niekto iný, vážení! Koľko dostane, to by možno stálo za to, koľko dostane zo Sociálnej poisťovne cez vianočný príspevok Krutý? Možno si to dám, možno mi poviete, že to je neviem čím chránené. Kto bude mať vianočný príspevok? Doktor Krutý, Pohotovosť, vaši chlapci v Tower 115, tam sú všetci, tam je mekka, tam sú všetci. Tie záujmy týchto ľudí v Tower 115, tej úžerníckej loby, majú svojho nominanta na ministerstve práce, sociálnych vecí a rodiny. Koordinuje procesy. Preto minister neochráni vianočný príspevok. Neochráni. Vianočný príspevok dostanú dôchodci, to je pravda. Ale nie milión stošesťdesiat, jak ste tu povedali, sa to bude týkať. Ja to číslo neviem, ale poviem, že to sú desiatky tisíc, ktorí sa k nemu ani, ani nevedia, koľko bolo. Vianočný príspevok, najvyšší vianočný príspevok dostane doktor Krutý. Doktor Krutý, ktorý si vytvoril fabriku, prosím vás, však to je jeden z najväčších zamestnávateľov už. Doktor Krutý má už, to už je malá fabrika. Vy ste schopní sem dojsť s návrhom na investičný stimul pre doktora Krutého. Cez, do niečoho to vopcháte, cez nejaký operačný program, cez niečo tu, tu dojdete s tým, normálne s tým dojdete. Vianočný príspevok dostane exekútor doktor Krutý. Dostanú úžerníci. Obrovské peniaze. Milióny eur, pán minister, a vy to viete. Máte možnosť to nejakým spôsobom ochrániť, neurobíte to. Lebo sa bojíte. Lebo viete, že by vám niekto zaklopal, zaklopal a povedal, moment, moment, vážený, toto v dohode nebolo. No. Ani by sa neohlásili. To by zaklopali tak, ešte, ešte niektorí z nich aj zaklopú. Za chvíľku vám ani klopať nebudú. Rozrazia vám dvere a povedia: Jano, toto sme si nedohodli. Pán minister, dajte pozor, ako vediete túto krajinu. Kto vládne v tejto krajine. Keď vy chcete robiť štafáž, nech sa páči, ja štafáž nikomu robiť nebudem. Obzvlášť nie týmto ľuďom. Obzvlášť nie týmto ľuďom. Sa môžte spoľahnúť. Nedostanú dôchodcovia všetci ten vianočný príspevok, treba povedať. Treba povedať aj dôchodcom, prosím vás, netlieskajte tomu. Nechápte to, že tu nejaký sociálny SMER sa..., nie, vôbec nie. Oni vám zalepujú oči. Oni zmývajú vinu a špinu zo seba tým, že vám hádžu ako psom odrobiny zo stola, a očakávajú, že im budete tlieskať. Vôbec nie. Nerobte to! Už dávno mali urobiť. Tie dôchodky mali byť dávno vyššie. Nie o tú sumu, o vyššiu sumu. Tento rituál bude aj budúci rok prebiehať? Aj v 2015-tom tu budú sedieť, v predvolebnom roku, a bude tu pán minister vzývať hromy, blesky, ako sociálna vláda ide pomáhať dôchodcom? Nie ste na to odkázaní. Toto už som, k tomu sa vracať nebudem. Je veľmi zlé, veľmi také cynické, ale vám to nevadí, nevadí vám to, na to žalúdok máte, však koniec koncov máte dobrú školu. Dobrí ľudia sa okolo vás motajú. Tú Lomonosovu univerzitu na Špitálskej obsadili ľudia, ja normálne žasnem. Žasnem, kto má v tej budove vplyv. Vážení dôchodcovia, nie ste na to odkázaní. Ja vám poviem. Raz tu prídu ľudia, ktorí vám bez toho, aby tu splietali úplne trápne veci, ale racionálne povedia a vysvetlia, ako vaše dôchodky vzrastú o štyridsať euro mesačne približne. Ešte raz vám to poviem a s tým skončím. Verím, že aj my sa nájdeme, že sa na toto budeme vedieť zhodnotiť a bez toho, aby sme si pýtali potlesk, bez toho, aby sme urážali vašu dôstojnosť, ale výsledkom bude ungefér, približne štyridsať euro mesačne, vážení! Tá, to, čo ste vy povedali, pán minister, že realokácia zdrojov nie je možná; je možná. Tak jak bola možná, tak jak sa premiér s tým, je. A my sme, pán minister, my máme zodpovednosť nie za bruselských úradníkov, my máme zodpovednosť za našich občanov. A ešte toľko po anglicky viem, že im to pôjdem prípadne do toho Bruselu vysvetliť, že prečo je to dôležité. Že prečo nemôžme platiť Počiatkovi cédečká, ale že tu máme milión starobných dôchodcov, ktorí žijú z rúk do úst, okrem bývalých, a že je našou prioritou, sociálnou politikou štátu je niečo iné, nie platiť Počiatkovi cédečká. Nie internetom vzdelávať chovateľov kôz. Že našou prioritou ako štátu je starať sa o našich občanov, zabezpečiť im dôstojný život. Že už toto nemôžme ďalej robiť, lebo sme to pokazili. Aj v Bruseli to už vedia, že sme to pokazili. Tá realokácia zdrojov, určenie priorít štátu, je možná. Pokiaľ nie je možná, niekde je chyba. Je možná. A tam, vážení, budete mať niekde na úrovni pätnásť, možno dvadsať euro mesačne, len keď zrušíme ten najstupídnejší, najstupídnejší zo stupídných programov, ktoré táto vláda financuje, ale to treba tiež povedať korektne. Ľuďom sa to znižuje, prach citlivosti, vnímanie na eurofondy, že to sú iné peniaze, že, lebo to sú iné peniaze, to ako keby neboli naše. Vážení, minule som to tu hovoril pánovi Kažimírovi. V zásade to sú naše peniaze, len idú cez Brusel. V zásade sú to naše peniaze, len idú cez Brusel. Keby nám aj všetko Európska únia preplatila, všetky programy, ktoré máme, tak je tam nárast niekde na úrovni 30 % za predpokladu, že nám všetko zaplatí. Avšak už vieme, že neplatí, že nebude platiť. Čiže o čo menej zaplatí, o to sa tá európska nadstavba znižuje, to znamená, my sa dostaneme k polohe jedna k jednej. To znamená, koľko sme poslali, toľko sme dostali. To znamená, mohli sme to nechať tu. Čiže nastavte si ináč prach citlivosti, vážení občania. To sú v zásade vaše peniaze, len ich ženieme cez Brusel. A vy si znižujete prach citlivosti, vnímate ich, že to sú iné peniaze, však čo tam jedno cédečko, to nevadí, však to sú iné peniaze. Nie. To sú vaše peniaze. Len týmto zložitejším spôsobom idú. Verím, že raz ľudia k tomu prídu a budú ten tlak zvyšovať aj na vás, pán minister. Že čo ste schopní z toho zaplatiť a naopak, že čo by ste z toho mali zaplatiť. Ja nebudem miešať, nechcem povedať, že nesúvisiace, ale teraz, keď hovoríme o dôchodcoch, o poberateľoch dôchodkových dávok, budeme hovoriť o poberateľoch dôchodkových dávok. Ale je tu, iné kapitoly, ktoré spomínal kolega Mihál. Tam je roboty, čo? Na týždeň, pán minister. Na týždeň tam je roboty. Čiže to, raz tu prídu ľudia, ktorí vám povedia, budú s vami hrať korektne, raz sem prídu. Nebojte sa. Zdroje z realokácie, zdroje z toho, že nebudú, nebudeme od vás chcieť, aby ste nám tlieskali za ohromný morálny cynizmus, že vám dáme ako psom pred Vianocami pár drobných a čakáme, že budete tlieskať a voliť. Nie. Tú celú dávku zrušíme, lebo je nesystémová, ale rozdelíme ju do mesiacov. To máte osem euro alebo koľko. Osem, deväť euro teraz. Máte ďalšie. To je priame, to je priame navýšenie a potom máte sekundárne, sekundárne beneficium v tom, že raz, raz tento parlament povie, že naši ľudia sa ničím tak hrozne neprevinili, že musia platiť najvyššiu DPH za potraviny v Európe. Že nič také zlé neurobili, nikoho nezavraždili, nevyvolali vojnu, ja neviem, že niečo neurobili, že musia proste platiť takú daň. Raz sem niekto príde a povie, že nie, už to je, už toho bolo moc, už toho bolo veľa. Už všetky dépeháčkári si vybrali. Prosím vás, tí, čo vyberali dépéháčku, vyberali z tých biedakov, ktorí platili za rožky 20 percent. Počiatkove cédečká, všetky excesy, hlúposti, neviem čo, vily nad hradom, pod hradom, žranice v Albrechte, to všetko platia aj tí ľudia, ktorí platia za rožky 20-percentnú DPH. Tak raz sem niekto príde a povie: Koniec. Základné čerstvé potraviny bude 10 % DPH a na tom, ako sa hovorí, tým dôchodcom doma zostane desať až pätnásť euro mesačne. Vážení dôchodcovia, to nie je hrubozrnný populizmus a la neviem kto. To je racionálny výpočet, ktorý vám na konci dňa urobí štyridsať, ungefér šyridsať euro mesačne. Za seba vám sľubujem, že keď to urobíme, nebudeme si pýtať potlesk. My len povieme, že sme urobili to, čo sme dávno mali. Dobre? Korektne hovorím. Máte na viac, vážení dôchodcovia, nemáte, nie ste odkázaní na to, aby ste takto paberkovali cez takéto vyhlásenia. Máte ďaleko na viac. Štyridsať euro je určite viac ako to, čo vám tu hovorí pán minister so slovami, ktorými, sa ťažko opakujú, ale, a niektoré veci možno lepšie nepovedať. Moju prvú časť vystúpenia končím. Ďakujem pekne.